ཞེས་གསུངས་ནས་བཟུང་སྟེ་ལོ་དྲུག་ལོན་པའི་ཚེ། །སྟོད་ལུང་རྣམ་རྒྱལ་གོང་མའི་མཁན་ཆེན་ཀུན་དགའ་འབུམ་ལས་རབ་ཏུ་བྱུང་སྟེ། མཚན་བློ་གྲོས་དཔལ་ཞེས་བཏགས་སོ།། དེར་ཀ་རི་ཀ་གཞུང་འགྲེལ། སྤྱོད་འཇུག ཚད་བསྡུས། རྣམ་ངེས་ལ་སོགས་གསན་ཅིང་བགྲོ་གླེང་ལ་སོགས་ཆོས་ཀྱི་གྲགས་པ་བྱུང་ངོ༌།། དེ་ནས་ཞྭ་ལུ་དང་གསང་ཕུ། གླིང་སྟོད་སྨད་ཀུན་ལ་གྲགས་པ་མཛད་པས། མཁས་པའི་གོ་འཕང་ཐོབ། དེ་ནས་མཚུར་ཕུར་རང་བྱུང་རྡོ་རྗེ་ལ་གུར་བརྟག་སམ་གསུམ། དོ་ཧ་ལ་སོགས་མང་དུ་གསན་ནོ།། དེ་ནས་གཙང་དུ་བྱོན་ནས་བྲག་རམ་སྙི་ཐང༌། ཁྲོ་ཕུ། གུང་ཐང༌། ར་ལུང༌། རྣམས་སུ་ཕར་ཚད་མངོན་འདུལ། དྲིལ་བུ་སྐོར་གསུམ། དབང་དང་མན་ངག་ཐམས་ཅད་ལེགས་པར་ཞུས་སོ།།